Document ID: /roh_data/filtered/fineweb-2-filterrobots_roh.jsonl.gz/53344

Savens han mamma ed uffants lura da partir dad in mument a l’auter, savens a la zuppada ed adina è quai l’ultima consequenza dad ina nauscha istorgia, che dura gia bler memia ditg.
La Chasa da dunnas – albiert e cussegl
Sut il numer 081 252 38 02 èn las dunnas da la Chasa da dunnas cuntanschiblas 24 uras al di e 365 dis ad onn.
Ella po
- infurmar da pussaivladads giuridicas
- sustegnair d'elavurar experientschas da violenza
- gidar a chattar strategias da soluziun
- sustegnair en dumondas da l’educaziun
- intermediar purschidas d’agid cuntinuantas
La Chasa da dunnas dat albiert a dunnas e lur uffants – ella dat dentant er cussegl a parents e terzas persunas, a moda anonima e gratuita.
Qua chattais Vus las infurmaziuns da basa davart uffants en la Chasa da dunnas dal Grischun. Las infurmaziuns datti per tudestg e talian, ma er per franzos, portugais, tirc, englais, spagnol, ungarais, croat, albanais ed eston – sco tut las infurmaziuns da la Chasa da dunnas.
En la Chasa da dunnas dal Grischun chattan ils uffants ensemen cun lur mammas segirtad e sustegn en plaina discreziun – l’onn 2021 eran quai enfin uss 16 uffants tranter 0 e 12 onns. Dus dad els èn gist arrivads quest'emna cun lur mamma, raquinta Marina.
L'atmosfera en la Chasa da dunnas è calma e seraina
Marina è ina da las expertas da la Chasa da dunnas dal Grischun. Sco sias collegas prenda ella encunter telefons, beneventa las dunnas e lur uffants, als gida da chattar ruaus e segirezza – il pli impurtant en ils emprims muments da caos e fugia. Quai sa mussa er en la Chasa da dunnas. Igl è ina atmosfera patgifica, calma e seraina. Sper la cuschina datti bler spazi per ils uffants, per giugar e sa distrair da quai ch'è succedì.
Chattar ruaus e distracziun è ina. Ma tuttina vai er per ils uffants dad ir enturn cun quai ch'è succedì a chasa e per chattar la via en ina nova normalitad.
Dar forza cun Forti
Er qua gidan las dunnas – dapi curt cun l'agid dal capricorn Forti e ses trais cumpogns. Els èn las figuras principalas, che mainan tras ina mappa da lavur plain differentas istorgias e fegls. Quellas materialias ha la Chasa da dunnas dal Grischun creà aposta per il sustegn dals uffants che vegnan en chasa cun lur mammas. Las materialias duain gidar las expertas da vegnir en dialog cun ils uffants.
16 dis cunter la violenza cunter dunnas
Mammas e lur uffants en la Chasa da dunnas è mo ina da las bleras fatschas dal tema dunnas e violenza a chasa, dunnas e violenza insumma. Per sensibilisar en Svizra in public vast per questas dumondas datti mintg’onn dis d’acziun spezials: ils «16 dis cunter la violenza cunter dunnas». Els duran dals 25 da november enfin ils 10 da december. Qua chattais Vus dapli – er tar las acziuns planisadas en il Grischun. Il program exact per ils Grischun chattais vus qua. Quest onn stat la violenza sexualisada en il center.